
AI-alapú zajcsökkentő szűrő teljesítményének értékelése alacsony beütésszámú egész test planáris csontszcintigráfiás felvételeken

Kulcsszavak: csontszcintigráfia; zajcsökkentő szűrő; mesterséges intelligencia
Bevezetés: A mesterséges intelligencia (artificial intelligence; AI) klinikai alkalmazása számos ígéretes megoldással kecsegtet, különösen a képalkotás területén, ahol egyre több AI-alapú döntéssegítő algoritmus jelenik meg. Jelen kutatásunk célja egy csontszcintigráfiás felvételek zajcsökkentésére fejlesztett AI-alapú filter (BS-AI filter) teljesítményének értékelése.
Módszerek: 47 darab 99mTc-MDP-vel készült planáris egész test csontszcintigráfiás anterior és posterior irányú képpár retrospektív módon került kiválasztásra, úgy, hogy a legjobban reprezentálják a betegpopuláció heterogenitását. A képpárok minőségét művileg lerontottuk – az eredeti képek binomiális eloszlás szerinti újra mintavételezésével – a teljes beütésszám 75-50-25 százalékára. A szűrt és a szűretlen képek minőségének és kontrasztjának összehasonlítása három nukleáris medicina szakorvos által történt. A szubjektív értékelésen túl objektív, kvantitatív analízist is végeztünk, melyhez egy automatikus lézió-detektort (BS-AI annotator) használtunk. A 100%-os szűrt felvételeken annotált léziókat összehasonlítottuk a lerontott minőségű, szűrt képeken találtakkal. Annak érdekében, hogy a különböző beütésszámú szűrt képek között meghatározzuk a léziók méretei közötti eltéréseket, összehasonlítottuk a detektált pixelek számát a teljes beütésszámú felvételeknél annotáltakhoz viszonyítva.
Eredmények: A vizuális értékelés alapján a szakorvosok egyetértettek, hogy a BS-AI által szűrt képek kontrasztosabbak és jobb minőségűek az eredeti, szűretlen képeknél. A BS-AI annotatorral végzett analízis során a változatlan helyen lévő léziók aránya 89%, 83% és 75% volt a 75%, 50% és 25%-os lerontott minőségű szűrt képek esetén, a 100%-os szűrt képhez viszonyítva. A lézióméret analízis során nem találtunk szignifikáns változást a BS-AI annotator által detektált pixelek számában a különböző beütésszámú filterezett képek között.
Következtetés: Eredményeink alapján a BS-AI filter képes növelni a felvételek kontrasztját és képminőségét lényegi információvesztés nélkül. A klinikai rutinba való bevezetése ennek a zajcsökkentő szűrőnek potenciálisan segítheti a csontszcintigráfiás vizsgálatok értékelését alacsonyabb beütésszám mellett is, ezáltal lehetőséget teremt a beadott dózis vagy a gyűjtési idő csökkentésére.
A KULTURÁLIS ÉS INNOVÁCIÓS MINISZTÉRIUM EKÖP-24-3 KÓDSZÁMÚ EGYETEMI KUTATÓI ÖSZTÖNDÍJ PROGRAMJÁNAK A NEMZETI KUTATÁSI, FEJLESZTÉSI ÉS INNOVÁCIÓS ALAPBÓL FINANSZÍROZOTT SZAKMAI TÁMOGATÁSÁVAL KÉSZÜLT.



